Diari Oficial de la Generalitat Valenciana


Sumari del DOGV 4456, del 10-03-2003 (2003/2447)

ACORD de 30 de gener de 2003, de la Comissió Territorial d'Urbanisme de Castelló, relatiu a la modificació puntual del projecte de delimitació de sòl urbà en el barri Pozos, del municipi de Santa Magdalena de Pulpis.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4456

Data del DOGV
:   10-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2447


Data del document
:   30-01-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Santa Magdalena de Pulpis
    * pla d'urbanisme

ACORD de 30 de gener de 2003, de la Comissió Territorial d'Urbanisme de Castelló, relatiu a la modificació puntual del projecte de delimitació de sòl urbà en el barri Pozos, del municipi de Santa Magdalena de Pulpis. [2003/2447]
  
Vist l'expedient relatiu a la modificació puntual del projecte de delimitació de sòl urbà en el barri Pozos, del municipi de Santa Magdalena de Pulpis, i de conformitat amb els següents,
  
Antecedents
  
Primer
  
Amb data 17 d'abril de 2002, el ple de l'Ajuntament de Santa Magdalena de Pulpis va acordar sotmetre a informació pública la modificació puntual del projecte de delimitació del sòl urbà en la zona del barri Pozos d'eixe municipi, mitjançant edictes publicats en el periòdic Mediterráneo de 29 d'abril de 2002 i en el Diari Oficial de la Generalitat Valenciana número 4.250, de 16 de maig de 2002. Durant el període d'exposició pública no es va produir cap al·legació.
  
Amb data 17 de juliol de 2002, es procedix per part del ple de l'Ajuntament a l'aprovació provisional de la citada modificació.
  
Segon
  
El 20 de setembre de 2002, té entrada en el Registre General de la Conselleria d'Obres Públiques, Urbanisme i Transports a Castelló, escrit de l'Ajuntament de Santa Magdalena de Pulpis, mitjançant el qual sol·licita l'aprovació definitiva de la modificació.
  
Tercer
  
La Comissió Territorial d'Urbanisme de Castelló, en la sessió de 30 d'octubre de 2002, va adoptar l'acord de suspendre l'aprovació definitiva de la modificació puntual en el barri Pozos del projecte de delimitació del sòl urbà de Santa Magdalena de Pulpis, fins que l'ajuntament propose una ordenació detallada de manera que sempre es done compliment de la condició jurídica de solar (article 6 de la LRAU) a aquelles parcel·les que amb la modificació s'alteren i s'aporte l'informe previst en l'article 43.2 de la LRAU de la Direcció General de Comerç i Consum, en relació amb la possible implantació de grans superfícies comercials de venda al detall.
  
Quart
  
La documentació aportada a fi d'aclarir les observacions advertides consistixen en l'annex a la memòria en què s'intenten aclarir els propòsits pretesos per la modificació, que complementarà la documentació ja aportada i que no ha sofert cap canvi després d'esta justificació, i que estava constituïda per memòria informativa i justificativa i plànol d'informació de planejament vigent i plànol d'ordenació d'alineacions i rasants amb la nova ordenació proposada.
  
Cinqué
  
La modificació puntual del projecte de delimitació del sòl urbà de Santa Magdalena de Pulpis pretén l'ajustament de determinades alineacions en la zona del barri de Pozos, de forma que s'elimina un vial entre dues illes per a la seua agrupació i arreplega la realitat existent.
  
L'escrit d'aclariments es justifica en el sentit que la modificació arreplega la realitat de dos activitats, una adjacent a la línia delimitadora del sòl urbà, dedicada a la transformació de pedra natural i una altra al costat d'ella, dedicada al magatzematge i comercialització de materials de construcció.
  
En la memòria es justifica detalladament que es dóna compliment al que establix l'article 17 de l'annex al Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià, (en avant RPCV).
  
L'àmbit afectat per la modificació abraça una superfície de 10.429 m²
  
Fonaments de dret
  
Primer
  
La tramitació de la modificació ha sigut correcta, d'acord amb l'article 55 en concordança amb el 38 de la Llei 6/1994, de 15 de novembre, Reguladora de l'Activitat Urbanística (en avant LRAU).
  
Segon
  
La documentació està completa, als efectes del que disposa l'article 27 de la LRAU.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà, en el sentit de reordenar unes illes d'edificació de manera que es reagrupen en una de major superfície, la qual cosa comporta certa disminució de la superfície dotacional viària i augment de la superfície de sòl privat encara que es justifica, amb l'adopció d'una altura reguladora específica per a les illes resultants, en el fet que no es produïx cap augment d'aprofitament lucratiu privat.
  
Com reiteradament ha establit la jurisprudència, la determinació concreta de l'ordenació detallada en el sòl urbà s'emmarca clarament dins de la discrecionalitat del planejament urbanístic, i en estos casos l'administració té àmplia llibertat per a elegir la forma en què el territori ha de quedar ordenat. Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'estes determinacions es tracte, aquella discrecionalitat ha de ser realitzada per l'Ajuntament, des de la representació que li conferix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (en avant LRAU) arreplega clarament esta línia jurisprudencial. Així, l'article 40 d'esta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que està vedat a la resolució autonòmica d'aprovació qüestionar la interpretació d'este interés formulada pel municipi des de la seua pròpia representativitat. Cal únicament, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, ?la Generalitat no podrà aprovar definitivament els plans que incórreguen en infracció d'una disposició legal estatal o autonòmica?.
  
Quart
  
La modificació planteja canvis que es justifiquen en la finalitat de possibilitar un millor desenvolupament de les activitats ja implantades, procurar amb la nova ordenació respectar les preexistències i dissenyar els vials de manera que resulten de fàcil utilització pel trànsit rodat. Amb la pretesa modificació es produïx augment en el sòl lucratiu privat i una lleugera disminució de dotació viària, encara que amb l'adopció de limitació d'alçades en les illes d'edificació no es produïx augment de l'edificabilitat prevista en la zona, per la qual cosa es dóna compliment al que establix l'article 17 de l'annex del Reglament de Planejament i en l'article 55.3 de la LRAU.
  
Cinqué
  
La documentació aportada en esmena de deficiències justifica que amb la modificació proposada es complix l'article 6 de la LRAU quant a la condició jurídica de solar, per a les parcel·les que amb la modificació s'alteren i que donat l'elevat grau de consolidació de la zona unit a la realitat d'un nucli urbà que inclou 876 habitants que no sofrix pressions significatives d'expansió urbanística, s'estima que no existix ni en l'actualitat ni en un futur cap possibilitat que en esta illa s'ubique una gran superfície de venda al detall, i no es considera preceptiva ni necessària la sol·licitud d'informe a la Direcció General de Comerç, en l'observació d'este supòsit.
  
Sisé
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o be sotmetre la proposta al dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, com és el cas de Santa Magdalena de Pulpis, tindrà directament efectes de resolució executòria.
  
En virtut de tot el que antecedix, la Comissió Territorial d'Urbanisme de Castelló acorda aprovar definitivament la modificació puntual en el barri Pozos del projecte de delimitació del sòl urbà de Santa Magdalena de Pulpis.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 30 de gener de 2003.- El secretari de la Comissió Territorial d'Urbanisme: Fernando Renau Faubell.